I dag lanserte Deichmanske Tøyen et nytt utlånstilbud: Tøyen Tool Pool.

Kort fortalt har de begynt med utlån av ulike verktøy til alle myndige personer med lånekort.

Her er verktøyene du kan låne på Deichman Tøyen: Stikksag

Pussemaskin

Stendersøker

Borhammer

Overfres

Vinkelsliper

Multisliper

Lasermåler

Drill x2

Skrutvingepar x4

Alt fra stikksag til lasermåler kan du låne på biblioteket, som holder til på Tøyensenteret.

— Dette er jo ting som koster en del penger og som man strengt tatt ikke bruker så fryktelig mye. Man kan legge igjen noen tusenlapper i butikken, så bruker man verktøyene en gang, og det kan være greit å unngå, sier Oddvar Thorsen, programansvarlig på biblioteket, til VårtOslo.

— Folk kan gjøre ting selv

— Vi tenker at det er mange som kan få bruk for dette tilbudet, folk som kan prøve å gjøre ting selv heller enn å betale andre for å gjøre jobben, for eksempel. Dette er på en måte en del av oppdraget vårt, en utvidelse av begrepet folkeopplysning, sier Thorsen.

Ideen til Tøyen Tool Pool kom på et møte biblioteket hadde med ByVerkstedet, en ideell organisasjon på Tøyen som arrangerer kreative workshops innen snekring, håndverk og sykkelmekking.

— Deres visjon er at folk skal lære å bruke verktøy og gjøre ting selv. De har også andre prosjekter i nabolaget. Planen på sikt er å samarbeide med dem, kanskje med workshops hvor man lærer å bygge et eller annet eller reparere noe. Men det blir nok først etter sommeren, sier Thorsen.

— Ikke noe for meg, men en god idé

Daniel Owusu er en innom biblioteket mens VårtOslo er på besøk. Han benytter seg av det trådløse nettet til å surfe på sin laptop. Derimot tviler han på at kommer til å låne verktøy der.

— Jeg tror ikke det, nei. Slikt er ikke noe for meg. Jeg pusser ikke opp mye, sier Owusu, som bor på Nordstrand.

— Tror du at tilbudet vil slå an hos folk i området generelt sett?

— Ja, det er en god idé. For noen er det relevant å bruke verktøy i hverdagen, så jeg tror at folk kommer til å få bruk for dette.

Første lånetaker dukket opp

For å låne et verktøy via Tøyen Tool Pool, henter du en slags nøkkelbrikke fra Tool Pool-veggen og leverer den i skranken. Verktøyet som beskrives på nøkkelbrikken hentes da fra et lagerrom og leveres til deg.

På den samme veggen står det også en bok som heter DIY Furniture (Gjør-det-selv møbler), så du trenger ikke å ta oppfordringen i tittelen om å glemme bøker helt bokstavelig.

Og Owusu hadde rett, folk har lyst til å låne verktøy på biblioteket. Noen timer etter at vi var der, fikk VårtOslo en e-post om at de hadde fått sin første lånetaker. Og det første verktøyet? En drill.

Ukulele og sykkel

Selv om utlån av verktøy på et bibliotek kan høres originalt ut, er Deichmanske Tøyen langt fra det eneste biblioteket som har utvidet repertoaret fra bøker til litt av hvert.

Det er lenge siden bibliotekene begynte å tilby ting som PC-bruk, kopiering og utskrifter, Internett, og utlån av CDer og DVDer. Men visste du at du for eksempel kan låne musikk- og friluftsutstyr?

Her er en liste over noen av tingene du kan låne på forskjellige Deichmanske i Oslo, ifølge Oddvar Thorsen på Deichmanske Tøyen: